Mednarodni festival sodobne glasbe Kogojevi dnevi

Sezona XXXVII/5

**Marko Feri**

***Kitarski recital***

Koncert nastaja v sodelovanju z Glasbeno matico Trst in Glasbeno šolo Nova Gorica

Glasbena šola Nova Gorica

Sreda, 28. september 2016, ob 18. uri

**Program**:

Pavle Merkù: Dremle mi se, dremle (hrvaška ljudska)

(1927–2014) Ej, hory, hory (slovaška ljudska)

Alojz Srebotnjak: Due movimenti

(1931–2010)

Aldo Kumar: Vala

(1954)

Milko Lazar: Invencija

(1965)

Aleš Strajnar: Valček za Jima

(1947) Metafora iz Saline

\*\*\*

Johann Sebastian Bach / prir. Marko Feri: Francoska suita št. 2 v c-molu, BWV 813

(1685–1750) Allemanda

Courante

Sarabanda

Aria

Menuet

Giga

Antonio Vivaldi / prir. Marko Feri: Sonata št. 4, RV 45

(1678–1741) Largo

Allegro

Largo

Allegro

**Pavle Merkù** se je kot urednik na tržaškem radiju zgodaj navdušil nad raziskovalnim delom. Največ časa je posvetil Benečiji in Reziji. Vse to etnomuzikološko, zgodovinarsko in zbirateljsko delo je še kako vplivalo na njegov glasbeni izraz. V mladosti se je spogledoval s pozno romantiko in neoklasicizmom, kasneje pa je prevzel izraznost moderne in ekspresionizma značilni za napredne skladatelje, kot so bili Marij Kogoj, Slavko Osterc, Alban Berg in Luigi Dallapiccola. V zadnjem ustvarjalnem obdobju je razvil lasten glasbeni slog, v katerem je povezoval različne kompozicijske prijeme med avantgardo in preteklostjo. Pisal je v mnogih zvrsteh, največ pa na komornem in zborovskem področju.

Zaslužni profesor kompozicije na Akademiji za glasbo v Ljubljani ter eden najvidnejših slovenskih skladateljev **Alojz Srebotnjak** se je po študiju v Ljubljani izpopolnjeval še v Rimu, Parizu, Londonu in Sieni, za svoje delo pa je med drugim prejel tudi Prešernovo nagrado za življenjsko delo leta 1999. Skladba ***Due movimenti***, napisana leta 1977, je Srebotnjakova edina kitarska skladba, polna makedonskih folklornih elementov.

Zadnja desetletja so najvidnejših slovenski skladatelji srednje in mlajše generacije prispevali veliko različnih in atraktivnih skladb za kitaro, ki jih zaznamuje poseben slog, preplet ritmov in razpoloženja. Med temi skladatelji so **Aldo Kumar, Milko Lazar** in **Aleš Strajnar**. Prav o skladbah teh skladateljev je kitarist Uroš Eferl pripravil diplomsko delo na temo Izbrana dela slovenskih skladateljev za kitaro na prelomu tisočletja (Maribor, 2010).

**Aldo Kumar**, rojen v Idriji, velja za enega najpogosteje izvajanih skladateljev v Sloveniji. Uspešen je kot skladatelj obsežnih orkestrskih, komornih, vokalno-instrumentalnih in scenskih skladb kot tudi manjših partitur, ljudskih pesmi in skladb za ljubiteljske vokalne zasedbe. Študij kompozicije je opravljal na Akademiji za glasbo Ljubljana v razredu prof. Alojza Srebotnjaka. Dodatno se je študijsko izpopolnjeval na Poljskem. Zaposlen je na Akademiji za gledališče, radio, film in televizijo v Ljubljani, kjer je docent za gledališko petje in oblikovanje zvoka.

Skladbo ***Vala***, ki po istrsko pomeni dolina, je napisal leta 1999 po naročilu kitarskega festivala v Sežani. V njej je zaznati tipično istrsko razpoloženje, čeprav ne citira nobenega napeva. Napisana je na temeljih istrske lestvice. Vala je umirjena skladba, ki vzbuja in slika vzdušje ob večernem pogledu na eno izmed istrskih dolin.

Skladatelj in multiinstrumentalist **Milko Lazar**, ki mojstrsko obvlada saksofon, klavir in čembalo, prihaja iz Maribora. Študij klavirja in saksofona iz klasične in jazz smeri je opravil na Visoki šoli za glasbo in upodabljajočo umetnosti v Gradcu v Avstriji. Čembalo in baročno glasbo je študiral na Kraljevem konservatoriju v Den Haagu na Nizozemskem. Redno sodeluje z Big Bandom RTV Slovenija kot solist, saksofonist, skladatelj in dirigent. Ukvarja se s pisanjem avtorske glasbe, piše za različne naročnike in se posveča tudi poustvarjanju baročne glasbe.

***Invencijo*** je leta 1999 za potrebe kitarskega festivala na Krasu. Oblikovno skladba izkazuje tri-delnost. Čeprav na začetku nima oznake za tonaliteto, se le-ta po nekaj taktih izoblikuje v C-dur in nato v c-mol. V srednjem delu skladbe melodični tok pridobi konture improvizacije in se v tem smislu približuje jazzovskemu slogu. Glasbeno gradivo tega dela ima elipse, ki so značilne za kitarsko jazz improvizacijo. Invencije so kratke virtuozne skladbe, ki jih je že v baroku pisal Johann Sebastian Bach. Označuje glasbeno miniaturo polno sijajnih domislic in inovativnosti.

**Aleš Strajnar** se je rodil v Vipavi, otroštvo je preživel na ajdovskem in kasneje v Ljubljani. Umetnost kitare se je učil pri prof. Tomažu Šeguli, glasbenega stavka pa pri prof. Bogdanu Habbetu. Študij kompozicije je opravil na Akademiji za glasbo Ljubljana pri prof. Danetu Škerlu. Na Konservatoriju za glasbo in balet v Ljubljani (prej Srednja glasbena in baletna šola) je od leta 1992 poučeval solfeggio in jazz kitaro vse do 2011, ko se je upokojil. Piše skladbe za različne instrumente in komorne zasedbe, med katerimi prevladujejo za kitaro. V njegovem opusu se pogosto prepletajo vplivi resne in zabavne glasbe. Skladbi Valček za Jima in Metafora iz Saline sta izšli z Beguine 2004 v notni zbirki Trije sentimenti leta 2015 (DSS). ***Valček za Jima*** (2014) je poklon mojstru jazza in kitaristu Jimu Hallu, ki je umrl leta 2013 in ki ga je skladatelj občudoval: »Kljub temu, da njegovo igranje ni virtuozno, v svetovni družini kitaristov izstopa po fascinantni ustvarjalnosti in inovativnosti.« Po Hallovem vzoru ima skladba v jedru temo, v tem primeru 32-taktno, ki je nato variirana. ***Metafora iz Saline*** (2013) je glasbena parafraza življenja na otoku Salina v prelepem Liparskem otočju na jugu Tirenskega morja: »Tja me je vleklo od dne, ko sem videl film Il postino (Poštar), ki je tam posnet. Skladba je metafora Sredozemlja. Je impresija domačega slaščičarja s Sicilije, ki poje pesem o ljubezni in življenju, ko izdeluje tortice iz marcipana, in ljudi, ki živijo pod vulkanom, pridelujejo olive, pomaranče in lovijo ribe.« V skladbi je Tarantella, ki v plesnem ritmu italijanskega juga z mehkimi krožnimi gibi pomaga ujeti notranji tok energije, »da plešemo spontano, svobodno in brez strahu, dokler nas zopet ne umiri neskončno lep pogled na morje, otoke in Mediteran.«

Kot vseh šest Francoskih suit, ki jih je napisal **Johann Sebastian Bach**, tudi druga v c-molu, z oznako BWV 813, ne izraža prav nič mednarodnega in še manj francoskega duha. Francoske suite, ki jih je napisal za instrumente s tipkami, so zbrane v zbirki Clavier Büchlein in so po značaju čisto nemške. Johann Sebastian Bach se je rodil v Eisenachu v Nemčiji, v času, ko je baročna estetika postopno pridobivala svojo izrazno moč in nadgrajevala umetnost renesanse. V baročnem slogu zasnovane večstavčne francoske suite je Bach pisal med letoma 1721 in 1725 nekje med Cöthenom in Leipzigom. Posvetil pa jih je Anni Magdaleni Bach, svoji drugi ženi, s katero sta imela 13 otrok (7 jih je umrlo v zgodnjem otroštvu). Drugo francosko suito je napisal leta 1722. Skladba vključuje stavke s plesnimi ritmi, ki so si po značaju kontrastni in so bili v tistem času zelo razširjeni.

**Antonio Vivaldi** je eden najizvirnejših italijanskih skladateljev svoje generacije, ki je postavil temelje baročnemu koncertu. Njegov doprinos h glasbenemu slogu, k violinski tehniki in orkestraciji, so nepogrešljivi v zgodovini glasbe. Velja za začetnika orkestralne programske glasbe. ***Sonato za violončelo in continuo št. 4 v B-duru, op. 14/4***, je napisal leta 1739 na Dunaju dve leti pred smrtjo. Na Dunaj se je zatekel, saj je v Italiji, zaradi neposlušnosti, prišel v nemilost državnim avtoritetam. Kot duhovnik ni opravljal maš in se je vztrajno družil s pevko, njegovo muzo, Anno Girò. Tudi v tej sonati, kot v njegovih ostalih 90 v opusu, je opazna večja konservativnost v primerjavi z njegovimi naprednimi 500 koncerti za različna glasbila. Sonata je v Italiji predstavljala odlagališče tradicionalnih tehnik. Vivaldijeve solo sonate so se spogledovale z dediščino Corellija izhajajočo iz koncepta suite s plesnimi stavki, ki pa so kljub tradicionalnosti zvočno vznemirljive. Kot je tudi celoten njegov opus.

Kitarist **Marko Feri** (Trst, 1967) je študij glasbe začel na tržaški Glasbeni matici in ga nadaljeval z Brunom Tonazzijem. Diplomiral je na Konservatoriju za glasbo Giuseppe Tartini v Trstu v razredu prof. Pierluigija Corone. Izpopolnjeval se je na mojstrskih tečajih v tujini z vrhunskimi kitaristi in docenti (Manuel Barrueco, David Russell in Alberto Ponce).

Kot solist gostuje na mednarodnih glasbenih festivalih po Evropi, ZDA (Guitar Foundation of America 2006, Columbus GA in 2012, Charleston SC, in festivali v državah New York, Texas, Ohio, Virginia, North Carolina, Tennessee), Kanadi (Toronto Guitar Society Series 2011, 2012), Mehiki, Avstraliji in na Japonskem. Pogosto nastopa v komornih zasedbah in drugih glasbenih projektih. V zadnjem času redno koncertira s kvartetom Gorni Kramer, harmonikarjem Sebastianom Zorzo, flavtistko Alenko Zupan in pevko Martino Feri. Redno snema za radio in televizijo (RAI, Radio Koper – Capodistria, TV Slovenija, SBS Sydney, WPLN Nashville Public Radio).

Izdal je več zgoščenk: dve solistični (Vivo in Nocturnal); s kvartetom Gorni Kramer (Notes Vagabondes - Live in Modulante); z zborom Natissa iz Ogleja zgoščenko Strolic z glasbo Valterja Sivilottija; s flavtistom Nicolo Mazzantijem zgoščenka Castelli friulani z glasbo Giuseppa Tortore; 20th Century Original Works For Flute And Guitar s flavtistom Ettorem Michelazzijem; Viva Sevilla z Italian Guitar Consort; Astor Piazzolla-Orchestral Works s komornim orkestrom Concordia; Evasion s sekstetom Evasion.

Marko Feri je profesor kitare na Glasbeni matici v Trstu in Špetru. Vodi izpopolnjevalne tečaje po Evropi, ZDA, Kanadi, Mehiki in pogosto predseduje ali je član žirij na različnih glasbenih tekmovanjih po Evropi in ZDA. Je ustanovitelj Mednarodnega Festivala kitare Kras, v sklopu katerega sta izšli dve antologiji skladb za solo kitaro slovenskih in italijanskih avtorjev.

Pripravila Metka Sulič

NAPOVEDUJEMO:

Torek, 4. oktober 2016, ob 20.30

Kulturni center Lojze Bratuž, Gorica (Italija)

**Komorni godalni orkester Akademije za glasbo Ljubljana**

**Aleš Lavrenčič**, violina

**Janez Podlesek**, dirigent

Nedelja, 9. oktober 2016, ob 15.00

Cerkev sv. Jurija, Bardo-Lusevera (Italija)

**Pihalni kvintet Slowind**

Petek, 21. oktober 2016, ob 20.30

Kulturni dom Trst

**Večer poezije pesnika Miroslava Košute – v počastitev avtorjeve 80-letnice**

**Črtomir Šiškovič**, violina

**Simona Mallozzi**, harfa

**Nikla Petruška Panizon**, recitatorka

V sodelovanje z Glasbeno matico Trst in s Slovenskim stalnim gledališčem Trst